Svein Hansen

Svein Hansen (født 4. juli 1946 i Oslo) er en norsk musiker, komponist og produsent.

Som tenåring møtte han Tom Karlsen og startet gruppen The Bats sammen med ham. Etter gymnaset studerte han gitar ved Musikkonservatoriet i Oslo fra 1963 til 1966. Læreren hans var Bjørn Fongaard, som han også studerte komposisjon med, gjennom privattimer. I perioden 1966–1968 studerte han fløyte ved Musikkonservatoriet. Fløyte ble deretter hovedinstrumentet hans, selv om han også spiller gitar, bass, trompet, munnspill og perkusjon.

Han har vært aktiv som musiker, på scenen og i studio siden 1960. På 1960-tallet spilte han hovedsakelig rock, blues og rhythm and blues, i bandene The Bats og The Sapphires. Senere begynte han også å spille jazz, folkemusikk og samtidsmusikk fra Argentina, Brasil, Cuba, Gambia, India, Tyrkia, Mexico og Norge. For å få inspirasjon og kunnskap har han reist i flere av disse landene.

Hansen har komponert og arrangert musikk for film, kor og for drama-avdelingen i NRK.

I 1984 produserte NRK et konsertopptak med Svein Hansen der han spilte forskjellige fløyter og perkusjon i Emanuel Vigeland-mausoleet i Oslo. Rommet har lang etterklang, tonen i en fløyte holder seg flytende i mange sekunder. Programleder for konsertprogrammet var Harald Are Lund.

Hansen har i årenes løp vært medlem av en rekke musikkgrupper som krysser kulturelle grenser, som argentinske En Tiempo, tyrkiske Troia, brasilianske Cacau og 3-11 Porter. 

Han har også ledet sine egne musikkprosjekter, som «Fra Ola Narr» og «SvanZini».

Grupper og diskografi

SvanZini 
SvanZini er et crossover jazz-prosjekt som startet i 2019. Svein Hansen er multiinstrumentalist i prosjektet. Gruppen har utgitt følgende album og singler:
 2019: Fogo (album)
 2019: Água (album)
 2019: Terra (album)
 2019: Ar (album)
 2020: Song For My Grandfather (album)
 2020: «Vidala por un Amigo» (single)
 2020: «Tocando as Nuvens» (single)
 2021: 21 (album)
 2022: North (album)
 2022: From My Window (album)
 2022: It's Snowing On My Guitar (album)
 2023: Footwork (Featuring Trond Mathisen) (album)
 2023: The Beauty in Imperfection (album)

Jan Simonsen Quintet 
Denne jazzkvintetten startet samspillet i 1973, med Jan Simonsen på piano, Kristian Røstad på bass, Trond Mathisen på tenor- og sopransaksofon, Svein Hansen på fløyter og perkusjon, og Tor Bendiksen på trommer. I 2020 ble det gitt ut en vinylplate (LP) med et opptak fra 1976 med kvintetten, med tittelen Jan Simonsen Quintet.

To Honette Menn 
Sammen med sangeren og gidtaristen Tommy Merg dannet Svein Hansen en duo som de kalte To Honette Menn. Per 2023 står duoen bak tre utgivelser:
 2015: Natt over Oslo (album)
 2018: Konfus Blues (EP)
 2019: «Juksemaker Pipelort» (single)

3-11 Porter 
Gruppa 3-11 Porter ble startet i 2000 med vokalistene Per Arne Bertheussen og Tracee Meyn, med Svein Hansen som gitarist, arrangør og produsent. Gruppa står bak følgende utgivelser:
 2003: Nurse Me (CD)
 2008: Surround Me (CD)
 2009: Nurse Me (album)
 2012: «Luck Is Around The Corner» (singel)
 2013: «Belly Of The Beast» (singel)
 2013: «Waiting for You» (singel)
 2014: «The Ugly Thing» (singel)
 2014: Electric Velvet (album)
 2015: «Noen Venter» (single)
 2016: «Complete and Lovely» (singel)
 2018: Surround Me (Remastered) (album)
 2018: Surround Me With Your Love (Remix Collection) (album)
 2023: «Where the Wind Blows» (single)
 2018: You Must Tell Him (singel)

Cacau 
Bandprosjektet Cacau ble etablert i 2004, med Cristina Latini som vokalist, Claudio Latini som gitarist og vokalist, Svein Hansen på keyboard, fløyter, bass og slagverk, Lubomir Kolev på gitar og Helge Ellingsen på bass. De ga i 2004 ut CD-en Cacau.

Fra Ola Narr 
Fra Ola Narr var et folkemusikkprosjekt som startet opp i 1988. Med i prosjektet var Svein Hansen på fløyter og perkusjon og som komponist, arrangør og produsent, Jan Sverre Knudsen på charango, mandolin og bouzouki, Helge Kvam på vibrafon og marimba, Arne Forsgren på trommer og perkusjon, Arne Støvset Gjone på perkusjon, Sverre Indris Joner på keyboard, Arne Forsgren på slagverk, Åge Røthe på bass, Gabriel Fliflet på trekkspill, Trond Villa på fele og hardingfele, og vokalistene Ruth Wilhelmine Meyer og Elfi Sverdup. Gruppa hadde to utgivelser i 1988 og 1990, og i 2023 ble det gitt ut to remastrede utgaver av musikken de hadde spilt inn over tredve år tidligere:
 1988: Fra Ola Narr (LP and CD)
 1990: Vy Fra Ola Narr (CD)
 2023: Vy Fra Ola Narr (Remastered)
 2023: Fra Ola Narr (Remastered)

Claudio & Cristina Latini Group 
Claudio og Cristina Latini Group ble etablert i 1982 med de to brasilianske musikerne Claudio og Cristina Latini. Ekteparet Latini var gruppens vokalister, og Claudio Latini spilte også gitar. Øvrige musikere var Svein Hansen på fløyter, Åge Røthe på bass, Ole Henrik Giørtz på keyboard, samt Bjørn Jensen og Finn Sletten på trommer. Gruppa ga ut en singel i forbindelse med karnevalet i Oslo i 1983:
 1983: Samba’n er løs / Lev (singel)

En Tiempo 
Gruppen En Tiempo spilte folkemusikk og jazz fra Argentina og Uruguay. Bandet ble etablert i 1979, med Ricardo Benelli som gitarist og hovedvokalist, Luis Maria Gambolini på trommer, perkusjon, gitar og munnspill, Svein Hansen på fløyte, altfløyte og perkusjon, og Kristian Røstad som bassist. Som gjesteartister deltok Rubén Izaurralde på bassfløyte, vokal og perkusjon, Guillermo Reuter som arrangerte musikken og ellers spilte piano, gitar, elektrisk bass, plystring, vokal og perkusjon. Også gitaristen Agustin Pereyra Lucena medvirket som gjesteartist.

Utgivelse 
 1980 – Soltaré mi canto y andaré – como un viento nuevo llegaré (LP)

Wenche Myhre

Utgivelse 
 1967 – «Love A Go Go» (single)

Three Hits 
Utgivelser
 1967 – «Ever Since I Met You» (single)
 1967 – «Empty Town» (single)

Little Earl and the Sapphires 
The Sapphires startet i 1965 som et rhythm and blues-band. Earl Wilson var bandets vokalist og frontfigur, øvrige musikere var Tommy Merg på gitar og vokal, Nils Erik Bjørnes på gitar og vokal, Svein Hansen på bass, Arild Wikstrøm på orgel, vibrafon og vokal, Tom Karlsen på trommer og vokal, Carl Magnus Neuman på altsaksofon, Alf Kjellman på tenorsaksofon, Knut Risnæs på tenorsaksofon, Hans Knudsen på barytonsaksofon og Jarl Johansen på trompet. Gjesteartister var Christian Reim på orgel B3, Arild Boman på orgel B3 og Ole Jacob Hansen på trommer.

Utgivelser
 1966 – «Don’t Play That Song» (singel)
 1966 – «In The Midnight Hour» (singel)
 1966 – «Out Of Sight» (singel)
 1966 – «Papa Got a Brand New Bag» (singel)
 1967 – «I Can’t Believe It» (singel)
 1967 – «Night Trippers Jerk» (singel)

Andre grupper og musikkprosjekter 

 The Bats: bandet ble dannet i 1963 og spilte blues og rhythm and blues. Bandets medlemmer var Svein Hansen på gitar, Hugo Skøld på gitar og munnspill, Tom Karlsen på bass og vokal, Morten Olsen på trommer og vokal, Jan Lie på trommer, Kjell Asperud på trommer, og Nils E. Bjørnes på vokal.
 Agua Clara: bandnavnet er spansk for «klart vann». Bandet spilte musikk fra Argentina, og ble startet i 1979. Musikere var Ricardo Benelli på gitar og vokal, Luis Maria Gambolini på trommer, perkusjon, gitar og munnspill, samt Svein Hansen på fløyte, altfløyte og perkusjon.
 Macondo: bandet startet i 1982/1983 og spilte latinamerikansk musikk. Musikerne som deltok i bandet var Carolina Maira på vokal, gitar og quatro, Rebecca Ramirez Øverås på gitar, Pedro Sepulveda på quena og vokal, Bjørn Ola Bjørntoft på gitar og guitaron, Jan Sverre Knudsen på charango, gitar og perkusjon, og Svein Hansen på fløyte, quena, munnspill og perkusjon.
 Duo med Demba: i 1983 spilte Demba Jobarte og Svein Hansen sammen under dette navnet. Demba Jobarte, som hadde bakgrunn fra National Ballet of Gambia, spilte kora og sang, og Svein Hansen spilte fløyter.
 Trio Samambaia: trioen ble dannet i 1985 og bestod av Sverre Indris Joner på piano, Svein Hansen på fløyter, og Steinar Haugerud på bass.
 Jorge Vargas: fra 1986 spilte Svein Hansen sammen med den meksikanske samtidskomponisten Jorge Vargas; Vargas spilte piano i dette prosjektet, og Svein Hansen spilte fløyter.
 Troia: i 1993 startet et samarbeid mellom de tyrkiske musikerne Numan Hekimoglu på bass og Nuri Bora på gitar, og de norske musikerne Arne Forsgren på trommer, Per Kristian Hilden på slagverk, Svein Hansen på fløyter og quena og Kjetil Aamann på keyboards. Musikken var en krysning av jazz, rock og folkemusikk.
 Det Norske Criolla Orkester: dette er en musikergruppe som fremfører argentinsk kirkemusikk i samarbeid med forskjellige kor. Gruppen består av Helge Kvam på marimba, Jan Sverre Knudsen på charango og gitar samt Svein Hansen på fløyter og perkusjon.

Referanser 

Norske musikere